钦定古今图书集成/明伦汇编/官常典/第598卷 > 《送藩伯丽阳金公晋秩兵备榆林序》
## 钦定古今图书集成/明伦汇编/官常典/第598卷 > 《送藩伯丽阳金公晋秩兵备榆林序》

前人

丽阳金公，名御史也。持绣斧按黔阳，按两浙、两河，所
至澄清。入长台端，丰采益著。无何，而有闽藩之命。余
时在政地，窃疑公望实素隆，且居台之日久，何以外
徙？然竟不能诘其故，徒有私慨而已。往时自台省外
徙者，多入为名公卿，无甚轩轾。迩来偏重形成，即藩、
臬大吏率不欲赴，且因而聚讼。乃公被命之日，恬然
安之，未尝有一毫形于辞色。单车抵闽，恪共官次，若
忘其尝为御史也者。而釐奸剔弊，孜孜拊循其民而
去其蠹，三尺所在，凛凛莫敢干。又不异其为御史时
吏民之怀服；公亦俨若柱后《惠文》之临于其上，而莫
敢有越志也。所部晋安、莆阳、温陵三大郡，几割闽之
半。鲸鲵豺狼，闻公之风，皆敛迹远遁，疆圉晏然。岁当
大沴，千里陆沈。豫发帑买粟，他路立“平粜法”，尽境无
莩者。尝摄藩司篆，出纳斤斤一钱无所私。下僚有夤
缘请托，一切谢绝；藩政肃然。税珰之变，既奉命撤还
矣，犹迟留不欲去。公自祝釐归，促遣之。蕞尔海邦，徼
天之幸！一时监司大夫，率皆民誉，乃公为之表率、为
之领袖。闽人不虞无岁而虞失公；不患公之不陟膴
跻巍，而患主爵者不长，以公予闽也。盖未几，而公果
晋秩，治兵榆林。闽之士大夫与闾巷编氓，咸聚族而
谭以公勋猷。天子若返之岩廊之上，闽何敢私？若犹
是疆埸也，西北之与东南何择焉？何必夺公于闽，使
万里奔驰，不皇启处乎？余时谢政里居，方依公宇，下
为太平之民。闻公之去，亦不能无怏。顾尝窃闻庙议，
“今天下所最急，无如九边。其患不在卤，不在将士，而
在督抚监司。寡实心任事之人，因循玩愒，上下相蒙，
边政日坏。而榆林为天下精兵处，每塞下有急，辄发
榆林兵。”榆林之重于九塞，其来久矣。天子穆然西北
顾，而思得人以振起。塞事必先榆林，固宜其徙公于
此也。故事，塞下兵使多开府其地。公行品勋猷章灼
如是旦夕者，当复有建牙仗节之命。自此而入秉衡
轴、建旗常之绩，社稷苍生实利赖之。夫岂吾闽一方
所得私有公哉？顷监司多𡙇，主爵启事十不一报；其
得请者独公；而又以边事急，促公就道。上非独重西
北，亦知公矣。然吾闻塞下军储匮竭，在事者甚以为
苦，能无费公筹画乎？公行之日，余乡荐绅先生欲有
言以赠，而吾师陈先生尝治兵榆林，命余效一辞。余
方病困不能文，姑书此以复吾师，且以道吾乡人之
情云耳。若曰《清风》之诵，则余愧焉。